Árið 2018 voru konur 58,4% af starfandi við menningu samanborið við 45,1% meðal annarra starfandi.mbl.is / Árni Sæberg Áætlað er að á árinu 2018 hafi 15.400 manns á aldrinum 16 - 74 ára verið starfandi við menningu samkvæmt vinnumarkaðsrannsókn Hagstofu Íslands , eða 7,7% af heildarfjölda starfandi . Sé hópnum skipt niður eftir eðli starfsins má sjá að 2,7% voru starfandi í þeim atvinnugreinum sem teljast til menningar en 5% voru í menningarstörfum í öðrum atvinnugreinum . Innan hópsins voru 1,5% starfandi í menningarstörfum í atvinnugreinum menningar . Árið 2018 voru konur 58,4% af starfandi við menningu samanborið við 45,1% meðal annarra starfandi og hefur hlutfall kvenna starfandi við menningu verið hærra en meðal annarra starfandi síðustu fimm ár . Hlutfall sjálfstætt starfandi var einnig töluvert hærra meðal starfandi við menningu en annarra starfandi , eða 23,5% á móti 11% árið 2018 . Þessi munur hefur lítið breyst síðustu tíu ár en sjálfstætt starfandi fjölgaði þó milli 2017 og 2018 , úr 19% í 23,5% . Sé horft til starfandi í atvinnugreinum menningar samkvæmt skrám var hlutfall þeirra 3% af heildarfjölda starfandi , sem er sambærilegt við niðurstöður vinnumarkaðsrannsóknar . Þar af var einungis um fimmtungur ( 18,8% ) búsettur utan höfuðborgarsvæðisins , samanborið við 37% í öðrum atvinnugreinum . Hlutfall starfandi í atvinnugreinum menningar var jafnframt hæst á höfuðborgarsvæðinu , 4% . Lægst var það á Suðurnesjum , 0,7% . Meðal starfandi í atvinnugreinum menningar samkvæmt skrám störfuðu flestir í skapandi listum og afþreyingu ( flokkur 90 ) árið 2018 eða 15,6% . Þar á eftir kom starfsemi safna og önnur menningarstarfsemi ( flokkur 91 ) með 13,7% og þá útgáfustarfsemi ( flokkur 58 ) með 12,4% . Í mesta niðurbroti voru flestir starfandi í sviðslistum ( flokkur 90.01 ) , eða 10% af starfandi í atvinnugreinum menningar . Flestar konur starfa þó í atvinnugreinaflokki 91 , starfsemi safna og menningarstarfsemi , eða 19,2% , og flestir karlar í atvinnugreinaflokki 18 , við prentun og fjölföldun efnis , eða 15,5% . Þar á eftir atvinnugreinaflokkur 90 , skapandi listir og afþreying , með næsthæst hlutfall bæði karla og kvenna eða 15% og 16% .